មន្ត្រី​ជាន់​ខ្ពស់​កងទ័ព​ជើង​ទឹក​អាមេរិក​៖​ ការប៉ះ​​ទង្គិច​នាវា​​នៅ​តំបន់​ប៉ាស៊ីហ្វិក​ភាគ​ខាង​លិច​អាច​ពង្វាង​បាន
លោក​ Richardson បាន​ប្រាប់​ទៅ​គណៈកម្មាធិការ​ព្រឹទ្ធសភា​​ផ្នែក​សេវាកម្ម​យោធា​ កាល​ពី​ខែ​កញ្ញា​ថា​ បរាជ័យ​នៃ​ភាព​ជា​អ្នក​ដឹកនាំ​ក្នុង​ប្រតិបត្តិការ​ គឺ​ជា​ កត្តា​ចម្បង​ដែល​ធ្វើ​ឲ្យ​កងទ័ព​ជើង​ទឹក​​ខ្វះ​ការ​ត្រៀម​ខ្លួន។ ​
ក្រសួងការពារជាតិអាមេរិក — នៅក្នុងរបាយការណ៍ ដែលបានចេញផ្សាយជាសាធារណៈកាលពីដើមខែវិច្ឆិកា កងទ័ពជើងទឹកអាមេរិកបានសន្និដ្ឋានថា «មានកំហុសជាច្រើន» នៅលើថ្នាក់ដឹកនាំ និងក្រុមនាវិក ដែលនាំឲ្យមានព្រឹត្តិការណ៍មនុស្សស្លាប់។ នាវាចម្បាំង USS John S. McCain បានបុកនឹងនាវាដឹកប្រេងកាលពីខែសីហា នៅច្រកសមុទ្រប្រទេសសិង្ហបុរី ដោយធ្វើឲ្យកងនាវិកអាមេរិក ១០នាក់ បានស្លាប់និង ៥នាក់ទៀតរងរបួស។ នាវាចម្បាំងមួយទៀត គឺ នាវា USS Fitzgerald បានបុកនឹងនាវាដឹកកុងតឺន័រ នៅក្នុងដែនសមុទ្រប្រទេសជប៉ុនកាលពីខែមិថុនា ហើយបានសម្លាប់មនុស្ស ៧នាក់។ ករណីប៉ះទង្គិចគ្នានេះ បានធ្វើឲ្យកងទ័ពជើងទឹកអាមេរិកធ្វើការត្រួតពិនិត្យការប្រតិបត្តិការរបស់ខ្លួននៅទូទាំងពិភពលោកឡើងវិញ។ មុននឹងការត្រួតពិនិត្យនេះបានបញ្ចប់ លោក Richardson បានបន្ទោសលើល្បឿនប្រតិបត្តិការដ៏ប្រញាប់ប្រញាល់ ភាពមិនច្បាស់លាស់នៃថវិកា និងថ្នាក់ដឹកនាំក្នុងកងទ័ពជើងទឹក ដែលឲ្យតម្លៃលើបេសកកម្មរបស់ខ្លួន ជាជាងសុវត្ថិភាព ដែលជាហេតុធ្វើឲ្យមានឧបទ្ទវហេតុស្លាប់មនុស្សនេះ។ លោក Richardson បានប្រាប់ទៅគណៈកម្មាធិការព្រឹទ្ធសភាផ្នែកសេវាកម្មយោធា កាលពីខែកញ្ញាថា បរាជ័យនៃភាពជាអ្នកដឹកនាំក្នុងប្រតិបត្តិការ គឺជា កត្តាចម្បងដែលធ្វើឲ្យកងទ័ពជើងទឹកខ្វះការត្រៀមខ្លួន។ លោក Richardson បានធ្វើសក្ខីកម្មថា៖ «ខ្ញុំដឹងច្បាស់ពីបញ្ហានេះ»។ ការត្រួតពិនិត្យរកឃើញថា ក្នុងអំឡុងពេលនៃឧបទ្ទវហេតុនាវា USS John S. McCain នៅក្នុងច្រកសមុទ្រប្រទេសសិង្ហបុរី ក្រុមនាវិកបានបាត់បង់ការយល់ដឹងពីស្ថានភាពនៅក្នុងតំបន់ដែនសមុទ្រដ៏មមាញឹកមួយ ដោយសារតែកំហុសក្នុងប្រតិបត្តិការប្រព័ន្ធចង្កូត និងប្រព័ន្ធជំរុញរបស់នាវា។ ក្រុមនាវិកក៏មិនបានអនុវត្តតាមនូវអ្វីគេហៅថា «ច្បាប់អន្តរជាតិនៃផ្លូវទឹក» ដែលជាប្រព័ន្ធច្បាប់គ្រប់គ្រងភាពបត់បែនរបស់នាវា នៅពេលមានហានិភ័យការប៉ះទង្គិចកប៉ាល់។ លើសពីនេះទៀត អ្នកសង្គេតការណ៍លើប្រព័ន្ធចង្កូត និងប្រព័ន្ធជំរុញរបស់នាវា ត្រូវបានគេរកឃើញថា មិនមានសមត្ថភាព និងចំណេះដឹងគ្រប់គ្រាន់លើប្រព័ន្ធទាំងនោះទេ។ នៅក្នុងអំឡុងពេលឧបទ្ទវហេតុនាវា USS Fitzgerald នៅឯភាគនិរតីប្រទេសជប៉ុន កងទ័ពជើងទឹកបានរកឃើញថា «ក្រុមសង្កេតការណ៍» នៅលើនាវា Fitzgerald មិនបានអនុវត្តនីតិវិធីដែនសមុទ្រជាមូលដ្ឋានឡើយ។ ពួកគេក៏មិនបានជូនដំណឹងដល់មន្ត្រីបញ្ជានាវានេះ នៅពេលកំពុងបើកបរកៀកនឹងនាវាក្បែរនោះ ដូចដែលបទប្បញ្ញត្តិកងទ័ពជើងទឹកតម្រូវឲ្យរាយការណ៍។ ហើយពួកគេក៏មិនបានប្រកាន់ខ្ជាប់តាមច្បាប់សមុទ្រអន្តរជាតិ នៃការរក្សាផ្លូវទឹកខាងមុខឲ្យនៅទំនេរសម្រាប់នាវាដែលកំពុងខិតមកជិត ហើយប្រសិនបើអាចចៀសវាងមិនឆ្លងកាត់មុខនាវាដែលកំពុងខិតមកជិតនោះ៕